Obama: Kenedi, një udhëheqës i jashtëzakonshëm
Presidenti Obama: Senatori Kenedi, një udhëheqës të jashtëzakonshëm
Presidenti Barak Obama ashtu si gjithë vendi po kujton Ted Kenedin, duke e cilësuar atë si një prej senatorëve më të mëdhenj të kohës sonë. Ai tha se zoti Kenedi ishte mbrojtësi i një ëndrre. Presidenti tha se Amerika mund të mos shikojë më një Ted Kenedi tjetër: një ligjvënës veteran, që la gjurmë të pashlyeshme në të gjitha aspektet e jetës në Shtetet e Bashkuara nga kujdesi shëndetsor tek të drejtat civile e arsimi. “Idetë dhe idealet e tij janë vulosur në dhjetra ligje, që ndikojnë në jetën e miliona njerëzve”. Presidenti Obama ishte në shtetin e senatorit kur ai vdiq, jo shumë larg kompleksit të banimit të familjes Kenedi në qytetin Hajanis Port të shtetit Masaçusets. Kishte pasur disa shenja se dy politikanët mund të takoheshin gjatë pushimeve të familjes Obama në Martha's Vineyard. Përkundrazi, presidenti e gjeti veten duke folur rreth humbjes së një njeriu i njohur edhe si "luani liberal" i Senatit. Në komentet e shkurtra që bëri me këtë rast, presidenti tha se e shikon vdekjen e Ted Kenedit si një humbje personale. Zoti Kenedi ishte mentor kur presidenti Obama u zgjodh së pari në senatin amerikan, madje ishte një mbështetës i hershëm dhe fortë i kandidaturës së zotit Obama për president. Senatori Kenedi vdiq në shtëpinë e tij në Mesëçusets. Vëllai i fundit gjallë i ish presidentit Xhon Kenedi ishte 77 vjeç. //ii